
A fiatalok kultúrafogyasztása és szabadidő-eltöltési szokásai Nógrád megyében

A rezümében foglalom össze a Tudományos Diákköri Dolgozatom lényegét, valamint ismertetem a legfontosabb eredményeket, megállapításokat.
Elsőként a Nógrád megyei fiatalok számítógépezési és internetezési szokásait mutatom be. A számítógép és az internet fontos szerepet tölt be a magyar fiatalok életében. A felvetésem, mely beigazolódott azt támasztja alá, hogy a megkérdezett nógrádi fiatalok az országos átlagnál kevesebb időt fordítanak internetezésre és számítógépezésre. Ennek alapja, hogy minél „fejlettebb” egy ország/régió/megye, annál többet töltenek a fiatalok a monitor előtt. Felvetésem arra alapoztam, hogy Nógrád megye az egyik legszegényebb megye, itt a legnagyobb a munkanélküliség és itt van a legkevesebb város is.
És habár a 2008-as magyarországi szintet 2012-ben érték el a nógrádi fiatalok, a szabadidejük nagy részét így is e két tevékenységre fordítják.
E kultúrafogyasztás egyik lehetséges veszélye az internetfüggőség. Ezt a kevésbé kutatott témának is utánajártam, elemezve a kialakulásának feltételeit, megjelenésének formáit és következményeit. Bízom benne, hogy idővel Magyarországon is nagyobb figyelmet kap e betegség.
Tudományos Diákköri Munkám másik kutatott témája az olvasás. Az általam megkérdezett fiatalok és az olvasás kapcsolatán keresztül fogom bemutatni a nógrádi fiatalok olvasási szokásait. Hipotézisem - mely beigazolódott - hogy az általam megkérdezett nógrádi fiatalok olvasás-szeretetének és olvasás-gyakoriságának száma elmarad az országos átlaghoz képest.
Ennek az alapját több tényező is adja, mely nagy részben visszavezethető Nógrád megye „sajátosságaira” is; így a szülők iskolai végzettsége átlagosan alacsonynak mondható, illetve az a tény, hogy rengeteg kistelepülés (125) mellett mindössze 6 város van a megyében.
A könyvtári feladatokat egy intézmény, a Balassi Bálint Megyei Könyvtár (és annak tagkönyvtárai) látja el a megye több mint 56%-ában. A tagkönyvtárak felszereltsége és ellátottsága nem elégséges.
Mindezek mellett mondhatjuk, hogy sokat nyom a latban a Bauer Béla által egy MTV riportban megfogalmazott kijelentés:
„Nem mindegy, hogy otthon a gyerek fejére könyv, vagy tégla esik.”



